Pisut üldinfot:   Berliini piirkonna kommuter-rongiliiklus jaguneb 3 gruppi: linna piires töötav enamasti maa-all kulgev U-Bahn ehk metroo, peamiselt linna piires töötav enamuses maa-pealne S-Bahn ja linna lähipiirkondi teenindavad linnalähirongid kategooriast RegioBahn ehk RB. Mingil määral toetab RB kategooriat ka regionaalekspress ehk RE, milline jätab väiksemad peatuskohad vahele, kuid selle rongitüübi roll on siiski pikemate vahemaade läbimine kui linnalähiliiklus seda eeldaks. RB liiklus on organiseeritud selliselt, et rongide alg- ja sihtpunktid paikneksid linna piirest väljas. Asja mõte seisneb selles, et seisvad rongid ei muutuks linnaruumile koormaks. Peab ju alg- ja lõpp-punktis leidma rongile seisutee. Kusagil linnalähedases väikelinna jaamas on sellise tee leidmine tuntavalt lihtsam kui tiheda liiklusega Berliini südames. Nii ei maksagi imestada, miks RB ja RE rongidel on Berliini peajaam enamasti vaid üheks vahepeatuseks.